De nye avfallsbeholderne i Bærum er bredere enn de gamle. Det skaper trøbbel for Jan G. Breivik.

I dag er det knapt en centimeters klaring mellom beholderen og portstolpen til familien Breivik. I likhet med mange andre bæringer har Snarøya-familien bygget en egen nisje til avfallsbeholderne.

Til høsten begynner Bærum å rulle ut de nye avfallsbeholderne, med ett kammer til matavfall og ett til papir. De er 10 cm. bredere enn dagens beholdere.

– Jeg ble forbannet da jeg fikk vite om de nye beholderne. De skaper problemer for alle som har laget nisjer til å ha beholderne i. Mange i Bærum ønsker å ha det pent rundt seg, og har laget slike nisjer, sier Breivik.

LES OGSÅ: Snart får du bøter om du ikke sorterer søpla

– Typisk skrivebordsarbeid

Breivik er usikker på om det engang er mulig å bygge om nisjen så den blir stor nok til to beholdere på 70 ganger 70 centimeter.

Han tror at når kommunens innbyggere forstår hva den nye avfallsordningen vil bety rent praktisk, vil han ikke være alene om å bli sint.

– Jeg ser på dette som typisk skrivebordsarbeid fra byråkrater, uten å ta hensyn til folks hverdag, sier Breivik, som ikke tror at protesten vil lede noen vei.

– Jeg synes likevel det er viktig at disse byråkratene bør få høre hva folk mener, sier han, som innrømmer at han i utgangspunktet er kritisk til utsortering av matavfall.

LES OGSÅ: Avfallssug sluker mye mat

Kjenner til trøbbelet

Bærum kommunes prosjektleder for overgang til ny renovasjonsordning, Haakon Braathu, forsikrer at byråkratene er fullstendig klar over problemstillingen Breivik reiser.

– Men i og med at vi skal begynne med utsortering av matavfall, er vi nødt til å ha det i beholdere. Nettopp for å spare plass, valgte vi å ha én beholder med to kammere, sier Braathu.

LES OGSÅ: – Lever godt på mat fra søpla

Bare ett tilbud

Det var kommunestyret i Bærum som bestemte at innbyggerne skulle benytte det samme beholder-systemet som de har i Drammen, med to kammere i én beholder, på totalt 260 liter.

Ifølge Braathu var det kun én leverandør som kom med tilbud da Bærum hadde anbudskonkurranse om levering av nye beholdere. De tilbød beholdere på 70 ganger 70 centimeter.

– Vi kunne selvsagt valgt en mindre variant, men i så fall måtte vi tømt mye oftere. Det ville betydd vesentlig større renovasjonsgebyr, sier Braathu.

LES OGSÅ: Kaster matavfallet på feil sted

Kan få hente-nekt

Han opplyser at innbyggerne kan få penger fra kommunen til å etablere nedgravde søppeltanker. Da bør minst 30 husstander gå sammen om løsningen.

– Hva skjer med innbyggere som nekter å gå over til ny søppelbeholder?

– De vil ikke få tømt avfallet sitt, sier Braathu.

LES OGSÅ: Eikeli-elever kildesorterte plastsøppel - får ikke kastet det før neste år